Universitetet i Innlandet

Universitetet i Innlandet (INN), tidligere Høgskolen i Innlandet, er et norsk universitet som ble opprettet 8. november 2024. Forløperne Høgskolen i Hedmark og Høgskolen i Lillehammer ble slått sammen til Høgskolen i Innlandet i 2017. 

Universitetet har (per 2025) seks studiesteder: Blæstad, Elverum, Evenstad, Hamar, Rena og Lillehammer. Studiested Lillehammer, som er lokalisert på Storhove i Fåberg, er universitetets største, med ca. 5000 studenter (2025). Kongsvinger og Oslo er desentraliserte studiesteder. Universitetets rektorat og høgskoleadministrasjon er fordelt på Terningen Arena i Elverum og Storhove i Fåberg.

Universitetet tilbyr utdanning på bachelor-, master- og doktorgrad-nivå, i tillegg til etter- og videreutdanning. Den norske Filmskolen inngår som en del av universitetet.

Peer Jacob Svenkerud har vært rektor siden 2021. I desember 2024 ble han ansatt i åremål for en ny fireårsperiode. 

Universitetstatus
Høgskolen i Innlandet søkte om universitetsstatus i desember 2018, men NOKUT konkluderte 8. januar 2020 med at den ikke oppfylte alle krav til universitetsstatus. Høgskolen søkte på nytt i 2024, og den 12. september oppfylte den alle kravene til NOKUT for å oppnå universitetsstatus og bli Universitetet i Innlandet.

Fakulteter
 Fakultet for anvendt økologi, landbruksfag og bioteknologi
 Fakultet for film, tv og spill
 Handelshøgskolen Innlandet – Fakultet for økonomi og samfunnsvitenskap
 Fakultet for helse- og sosialvitenskap
 Fakultet for lærerutdanning og pedagogikk

Referanser

Eksterne lenker

 fusjoninnlandet.no